
And now thou woldest fasly ben aboute
To love my lady, whom I love and serve,
And evere schal, til that myn herte sterve.
Now certes, false Arcite, thou schalt not so.
I lovede hire first, and tolde the my woo
As to my counseil, and my brother sworn
To forthre me, as I have told biforn.
For which thou art i-bpunden as a knight
To helpe me, if it lay in thi might,
Or elles art thou fals, I dar wel sayn.'
This Arcite ful proudly spak agayn.
* Thou schalt/ quod he, ' be rather fals than I.
But thou art fals, I telle the utterly.
For far amour I lovede hire first er thow.
What wolt thou sayn ? thou wistest not j>it now
Whether sche be a womman or goddesse.
Thyn is affeccioun of holynesse,
And myn is love, as to a creature;
For which I tolde the myn aventure
As to my cosyn, and my brother sworn.
I pose, that thou lovedest hire biforn.;
Wost thou nat wel the olde clerkes sawe,
That who schal ^eve a lover eny lawe,
Love is a gretter lawe, by my pan,
Then may be jyeve to eny erthly man ?
Therefor posityf lawe, and such decre,
Is broke alday for love in ech degree.
A man moot needes love maugre his heed.
He may nought flen it, though he shoulde be deed,
Al be sche mayde, or widewe, or elles wyf.
And eek it is nat likly al thy lyf
To stonden in hire grace, no more schal I;
For wel thou wost thyselven verraily,
That thou and I been dampned to prisoun
Perpetuelly, us gayneth no raunsoun,
We stryve, as dide the houndes for the boon, .
They foughte al day, and jyit here part was noon;